**Refleksjonsnotat**

**Beslutningsprosess**

I begynnelsen av prosjektet kom vi tidlig i gang med idemyldring rundt hvilken campus vi skulle velge, hvilken målgruppe siden skulle rettes mot, ønsket design og innhold. Vi ble fort enige om at Vulkan og området rundt, var den mest spennende. Deretter diskuterte vi målgruppe og landet etter noe diskusjon, på at det skulle være helt nye studenter ved campusen. De som ikke er kjent med skolen og området rundt, samt personer som vurderer å søke seg dit (primærmålgruppe).

Vi ønsket å gjøre siden spennende og kreativ, og fargevalgene ble derfor viktig. I tillegg ønsket vi å gjøre siden litt annerledes (sammenliknet med mange andre nettsider) i forhold til fargebruk, uten at det skulle gå på bekostning av WCAG. Dette løste vi ved å ta i bruk Westerdals egne logo-farger og fargene på selve vulkan-bygningen. Utover dette ønsket vi å kode frem en side med enkelt og stilig design, og ikke minst god brukervennlighet.

Da alle disse aspektene var klare stod valg av innhold for tur. Vi har alle vært nye studenter selv og delte derfor egne erfaringer i gruppa i forhold til hva vi selv hadde ønsket å finne av informasjon ved et nytt studiested. Det var en kollektiv enighet om at praktisk informasjon rundt nærliggende spisesteder, utesteder, kollektivt tilbud, kultur/underholdning, treningssentre, bibliotek, shoppingmuligheter m.m. var ønskelig å ha med. Disse delte vi så inn i ulike kategorier, med flere alternativer under hver kategori.

For å få med krav om databasebruk/php ble vi raskt enige om at informasjonen om de ulike stedene var passende. Det vil også gjøre det mulig for en eventuell administrator å endre på informasjonen eller legge til ny.

**Kommunikasjon**

Kommunikasjonen i gruppa har vært gjennomgående bra. Vi har vært heldige å komme på en gruppe hvor alle har vist initiativ til å gjøre en god jobb, møte opp til forelesninger/ øvinger og ikke minst avtalte møtedager. Utover øving på torsdager har vi de siste ukene av prosjektet møttes hver onsdag for felles arbeid, samt flere dager i tillegg. Dette har resultert i en arbeidsprosess med god flyt og jevnlig fremgang.

Vi har til enhver tid diskutert alt ved siden i plenum og jobbet oss frem til ulike forslag på løsning hver for oss. Disse har vi deretter smeltet sammen til et samlet resultat med alle de gode elementene fra hvert forslag. På denne måten har alle fått bidra til design og funksjon.

Siden vi har hatt faste arbeidsdager på onsdager og torsdager har vi hele tiden hatt full kontroll på hvor langt alle har kommet med sine arbeidsoppgaver og hvordan vi har ligget an totalt sett.

**Handlingsplan og ressursbruk**

Handlingsplan utarbeidet vi i begynnelsen av prosjektet. Vi bestemte ingen fullstendig handlingsplan i forhold til frister og datoer i starten, men hadde et overordnet mål om å levere et løsningsforslag/prototype til innlevering 2, 23.april. Denne fristen overholdt vi og fikk levert det vi ønsket får å få den veiledningen vi hadde behov for.

Plan for progresjon har vi satt fra uke til uke underveis i arbeidsprosessen, med hjelp av Trello. Her har vi skrevet inn de viktigste gjøremålene, hvem som skal utføre dem og til hvilket tidspunkt.

**Arbeidsfordeling**

Vi har hatt en tanke hele veien om at alle skal bidra mest mulig på alle områder, men har naturlig nok måttet fordele hovedoppgavene på hver og en av oss. De som har vært gode på visse områder har fått det overordnede ansvaret for det, fått hjelp av de andre om man har stått fast og selvfølgelig fått jevnlige innvendinger og tilbakemeldinger på jobben som har blitt gjort.

Vi ser at arbeidsfordelingen har vært god, da ingen, jevnt over, har sittet uten noe å gjøre. Unntaket var da vi trengte hjelp av veileder/faglærer til php/databser. Da dette foregikk ble enkelte andre småoppgaver satt litt på vent. Det var tidvis noe slit med begge disse tingene innimellom som gjorde arbeidsflyten mindre god til tider i sluttfasen av prosjektet.

**Faglig kompetanse**

Kompetansenivået til alle gruppemedlemmene er forholdsvis jevnt. Vi har alle svake og sterke sider, men har så godt vi har kunnet utnyttet dette til vår fordel på ulike deler av oppgaven.

Nye arbeidsverktøy/programmer som f.eks. Git, php og MAMP har ingen av gruppemedlemmene noe erfaring med fra tidligere. For å få enkelte av disse til å fungere og for å oppfylle alle kravene i eksamensoppgaven, har vi brukt utallige timer. Forelesningene og filmene/kode som er lagt ut på it`s Learning har vi også brukt mye, likevel føler vi at dette har vært veldig vanskelig å få til da det har vært svært lite opplæring i forelesningene. Vi har møtt opp på øvinger, fått hjelp av veiledere, faglærer og medstudenter, men har likevel slitt veldig med databaser og php. På grunn av dette har noen av planene med nettsiden falt bort da vi rett og slett ikke har klart å få til noe ekstra utover i det hele tatt få det mest elementære til å fungere.

Planen var å ha med en search-bar og et rating-system på utesteder og spisesteder. Disse elementene har vi dessverre ikke fått med på grunn av alle problemene vi har støtt på med databaser og php.

Utover det har vi har brukt Git gjennom hele prosessen og føler at dette har vært et godt verktøy å bli kjent med.

Trello er programmet vi har benyttet oss av for planlegging. Vi føler at det har vært fint å ha et slikt alternativ for å holde styr på arbeidsprosessen underveis. Samtidig har vi, som nevnt tidligere, møttes jevnlig og har dermed hatt en del muntlig planlegging, slik at vårt behov for å bruke Trello mye, ikke har vært så stort. Hadde derimot oppmøte på gruppa vært betydelig dårligere, ville Trello vært til enda større hjelp, da vi kunne fulgt med på arbeidsoppgaver og frister hver for oss.

**Resultat**

Det endelige resultatet føler vi samsvarer godt med våre ønsker og forventninger (med unntak av search-bar og rating-system). Vi har laget en nettside med design og funksjon som møter målgruppen på en god måte.

Om vi hadde vært heldige å ha en (eller flere) person på gruppa som var kjent med databaser og php på forhånd, ville vi kunne optimalisert løsningen og fått med alle elementer vi ønsket i utgangspunktet – fordi denne krevende prosessen hadde gått mye lettere.

Som nevnt over har samarbeidet i gruppen vært bra, arbeidsfordelingen har vært så jevn som mulig og det gjør at vi alle sitter igjen med en generelt god opplevelse av gruppearbeidet.